Ντάκος με σάλτσα ωμής ντομάτας, κεφαλοτύρι και δυόσμο
Ντάκος με σάλτσα ωμής ντομάτας, κεφαλοτύρι και δυόσμο, ένα καλοκαιρινό συνοδευτικό για όλες τις ώρες.
2 κριθαροκολούρες ή 2 ντάκοι ή 8 μικρά ντακάκια, 2 μέτριες ντομάτες, κομμένες στα 4 , τα φύλλα από 1/3 ματσάκι δυόσμο, χοντροκομμένα (ή 1 κοφτό κουτ. γλυκού ξερός δυόσμος, τριμμένος), αλάτι, φρεσκοτριμμένο πιπέρι, 60 ml ελαιόλαδο, 1 κουτ. γλυκού κάππαρη, ξαλμυρισμένη, 1 κουτ. σούπας ξίδι, κατά προτίμηση από κόκκινο κρασί, 100 γρ. κεφαλοτύρι ή γραβιέρα της αρεσκείας μας, κομμένη σε φλούδες με το ειδικό εργαλείο «πίλερ» που καθαρίζουμε τις πατάτες ή περασμένο από τη χοντρή πλευρά του τρίφτη (εναλλακτικά, βάζουμε φέτα ή άλλο ξινοτύρι της αρεσκείας μας, θρυμματισμένο), 1 πιπεριά Φλωρίνης ή κέρατο, ψιλοκομμένη, 1/2 κουτ. γλυκού μαυροκούκι (σε μπαχαράδικα αλλά και σε μεγάλα σούπερ μάρκετ, συνήθως στα ράφια με τα υλικά ζαχ/κής) ή σουσάμι (προαιρετικά)
Για να φτιάξουμε τον ντάκο με σάλτσα ωμής ντομάτας, κεφαλοτύρι και δυόσμο, βάζουμε την ντομάτα μαζί με την κάππαρη στο μούλτι και τη χτυπάμε για περίπου 1 λεπτό, προσέχοντας να μην πολτοποιηθεί εντελώς. Την αδειάζουμε σε ένα μπολ και προσθέτουμε την πιπεριά, το δυόσμο, αλάτι, πιπέρι, το μισό ελαιόλαδο, το ξίδι και ανακατεύουμε με ένα κουτάλι, μέχρι να αναμειχθούν τα υλικά.Βρέχουμε ελαφρώς τους ντάκους, απλώνουμε πάνω τη «σάλτσα»ντομάτας, μοιράζουμε σε κάθε ντάκο το τυρί, πασπαλίζουμε με το μαυροκούκι (ή το σουσάμι), ραντίζουμε με το υπόλοιπο ελαιόλαδο και σερβίρουμε ντάκο με σάλτσα ωμής ντομάτας, κεφαλοτύρι και δυόσμο.Για ένα πλούσιο γεύμα, μπορούμε να συνοδεύσουμε τους ντάκους με ψητές πατάτες με ελαιόλαδο και χοντρό αλάτι ή ζουμερά καλοκαιρινά κεφτεδάκια.
Ντομάτα,Τυρί